FI Euroopan unionin virallinen lehti CE 78/802

(2004/C 78 E/0852)

KIRJALLINEN KYSYMYS E-3338/03

esittäjä(t): Roberta Angelilli (UEN) komissiolle

(12. marraskuuta 2003)

Aihe: Peschieran lähteiden ympäristönsuojelu

Muutama kuukausi sitten Rietin maakunnassa sijaitseva Cittaducalen kunta teki vuoden loppuun mennessä vahvistettavan esisopimuksen, jossa se sitoutuu toimittamaan 32 hehtaaria maa-alueita italialaiselle ACEA S.p.A. -yhtiölle.

Tällä vuoristoisella alueella sijaitsee yksi vanhimmista juomavesilähteistä sekä vanha vesametsä. Kunta on kuitenkin nyt sitoutunut muuttamaan nykyisen vesametsän tukkimetsäksi ottamatta huomioon alueen ominaispiirteitä ja hydrogeologisia seurauksia, jotka voivat vaarantaa vuorenrinteiden stabiliteetin.

Lisäksi ei ole selvää, mihin alueen hankkiva yhtiö aikoo lähdettä käyttää. Se on todellakin yksi tärkeimmistä koko Rietin alueella.

Yhteisön toimielimet ovat kuitenkin jo monen vuoden ajan sitoutuneet suojelemaan ympäristöä, kuten käy ilmi myös neuvoston 13. kesäkuuta 2003 vahvistamasta yhteisestä kannasta, joka koskee ”Forest Focus” -puiteasetusta.

Voisiko komissio kertoa,

1. sovelletaanko kaikkia EY-sopimuksen 174 artiklassa määrättyjä toimia?

2. onko lähteiden suojelemiseksi määrärahoja?

3. mikä on yleinen tilanne asiassa?

Margot Wallströmin komission puolesta antama vastaus

(23. joulukuuta 2003)

EY:n perustamissopimuksen ympäristöasioita koskevan luvun perusteella unioni on antanut kattavan lainsäädännön vesiensuojelun, luonnonsuojelun ja ympäristövaikutusten arvioinnin alalla.

Vesiensuojelu: yhteisön vesipolitiikan puitteista vuonna 2000 annetussa direktiivissä (1) vahvistetaan kaikenlaisten vesien, jokien, järvien, rannikkovesien ja pohjaveden suojelu, johon sisältyy oikeudellisesti sitova velvoite saavuttaa ja ylläpitää vesien hyvä tila ja ehkäistä vesien tilan huononeminen.

Arvoisan parlamentin jäsenen mainitseman pohjavesiesiintymän osalta on tärkeää huomata, että pohjaveden tila määritellään kemiallisen puhtauden ja määrän perusteella. Kaikki toimenpiteet, jotka johtavat liialliseen vedenottoon tai pohjavesikerroksen alenemiseen, ovat pääsääntöisesti kiellettyjä.

Luonnonsuojelu: Peschieran lähteet Cittaducalessa ovat luontotyyppidirektiivin (2) mukaisen erityissuojelun alaisia: ne sisältyvät alueeseen, jota Italia on osoittanut yhteisön tärkeänä pitämäksi alueeksi (3). Alueella on näin ollen noudatettava direktiivin säännöksiä, erityisesti 6 artiklan 2 kohdan säännöksiä, joiden mukaan jäsenvaltioiden on toteutettava erityisten suojelutoimien alueilla tarvittavat suojelutoimenpiteet luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi direktiivin tavoitteisiin. Kun hyväksytään hankkeita tai suunnitelmia, jotka saattavat vaikuttaa alueeseen merkittävästi, on noudatettava direktiivin 6 artiklan 3 ja 4 kohdan mukaista menettelyä.

Ympäristövaikutusten arviointi: sellaisten hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, on ennen luvan myöntämistä arvioitava ympäristövaikutusten arviointia koskevan direktiivin (4) mukaisesti. Direktiivissä on lueteltu hankkeita, joiden yhteydessä jäsenvaltioiden on määritettävä — tapauskohtaisesti tai raja-arvojen tai arviointiperusteiden mukaan — onko hankkeella todennäköisesti merkittäviä ympäristövaikutuksia. Hankeluetteloon (5) sisältyvät muiden muassa tietynlaiset metsitystoimet ja metsitys maan käyttötarkoituksen muuttamiseksi. Kunnallishallinnon aikeista olisi saatava lisätietoja, jotta voitaisiin lopullisesti arvioida, kuuluvatko kyseiset toimet direktiivin soveltamisalaan.

Forest Focus -asetus: ehdotuksella Euroopan parlamentin ja neuvoston asetukseksi metsien ja ympäristö-vuorovaikutusten seurannasta yhteisössä (Forest Focus) (6) pyritään edistämään metsiensuojelua metsäpalojen valvonta- ja ehkäisytoimilla. Näin ollen asetusta ei voida soveltaa tähän asiaan.

Vesiensuojelutoimien rahoitus: yhteisön perustamissopimuksessa määrätään, että jäsenvaltiot huolehtivat ympäristöpolitiikan rahoittamisesta. Useiden komission rahoitustoimenpiteiden, kuten rakenne- ja aluepolitiikan, yhteisen maatalouspolitiikan ja LIFE-rahoitusvälineen avulla, voidaan kuitenkin osallistua vesiensuojelun rahoitukseen.

(1) Euroopan parlamentin ja neuvoston direktiivi 2000/60/ETY, annettu 23 päivänä lokakuuta 2000 (EYVL L 327, 22.12.2000).

(2) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).

(3) Alue IT6020012, ”Piana di S. Vittorino — Sorgenti del Peschiera”.

(4) Neuvoston direktiivi 85/337/ETY, annettu 27 päivänä kesäkuuta 1985 (EYVL L 175, 5.7.1985). Direktiivi sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY (EYVL L 73, 14.3.1997).

(5) Direktiivin 85/337/ETY liite II. Direktiivi sellaisena kuin se on muutettuna neuvoston direktiivillä 97/11/EY.

(6) Koska parlamentti ja neuvosto ovat vasta äskettäin äänestäneet ehdotuksesta, viitetiedot eivät ole vielä käytettävissä (EYVL C 20 E, 28.1.2003).